KOM-BƖƖSÃ SẼN SOKDE:
M maanda wãn n sõs ne m roagdbã noy nins b sẽn gãnegã wɛɛngẽ?
Bũmb ning sẽn yaa tɩlɛ: Bãng yẽsgo.
Yaa fo sã n maag f yĩng n sõs la
neb a taabã na n bãng bũmb ning f sẽn datã.
f na n bãng bũmb ning sẽn kɩt tɩ b zãgs bũmb f sẽn kose.
Fo sã n dat tɩ f roagdbã ges foo wa ned yam sẽn weke, rẽndame tɩ f sẽn sõsd to-to wã wilg tɩ f yamã sɩd wekame. Bɩ bõe? Bõe n na n sõng-f tɩ f maan rẽ?
Modg n bɩɩs yõk-m-menga. Sõsg baooda yõk-m-menga. Biiblã yetame: “
Yalem wilgda a sũ-yikr zãnga, la yam soab gũusda a menga, n ka rat t’a rẽnd puk ye.”—Yel-bũnã 29:11.
Rat n yeelame tɩ bõe? Tɩ f pa segd n zẽk f koɛɛgã, bɩ n yẽgme, wall n mɛs f nusã, bɩ n yãb meng ye. Bala manesem a woto pa na n kɩt tɩ b bas-f tɩ f maan f sẽn dat ye. Na n pʋd n kɩtame tɩ f roagdbã maneg n weoog-fo.
Bao n bãng f roagdbã tagsgo. Wala makre, fo bõos n na n tũu f zo-rãmb n kẽng soaare tɩ f roagdbã zãgse. Fo tõe n maaga f yĩng n sok-b yaa:
“La m sã n na n tũ kãsma, y na n sakame tɩ m kẽng bɩ?”
Baa b sã n pa sake, fo sã n bao n bãng bũmb ning sẽn kɩt tɩ b zãgsã, tõe tɩ sõng-f tɩ f bãng n bao yellã tɩɩm, tɩ b sak n bas-f tɩ f kẽnge.
Modg tɩ f roagdbã kɩs-f sɩda. Wala makre, ned n dɩk samd bãnkẽ wã, n yeel t’a na n yaooda bilf-bilf hal tɩ wa sa. A sɩd maana woto. Fo pa tagsd tɩ bãnkã rãmb na n kɩs-a-la sɩda, hal t’a sã n le wa rat n dɩk samd a to bɩ b sak n kõ-a sɩda?
Yaa woto me ne roagdbã. Fo segd n sakda b noyã. La f sã n kɩɩsd b noyã, n sãamd b sũur wakat fãa, bãng tɩ b pa tõe n kõ-f sor tɩ f maan f sẽn dat ye.
La f sã n wilg ne f tʋʋmã tɩ b tõe n kɩsa foo sɩda, hal baa yel-bõones pʋgẽ, bãng tɩ sẽn wa n yaa yell ninga, b na n kell n kɩs-f-la sɩda.
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn